ΓΡΑΠΤΗ ΕΡΩΤΗΣΗ E-0285/97 υποβολή: Jaak Vandemeulebroucke (ARE) προς το Συμβούλιο (14 Φεβρουαρίου 1997)

Θέμα: Περιορισμοί της παραγωγής κρέατος - κανονισμός ΕΚ 2222/96 της 18ης Νοεμβρίου 1996

Με αφορμή την κρίση της ΣΕΒ έχουν ληφθεί ορισμένα μέτρα περιορισμού της παραγωγής κρέατος. Ένα από αυτά αφορά τον Κανονισμό ΕΟΚ 2222/96 ((EE L 296 της 21.11.1996, σελ. 50. )) του Συμβουλίου για τροποποιήση του Κανονισμού ΕΟΚ 805/68 ((EE L 148 της 28.6.1968, σελ. 24. )) περί κοινής οργανώσεως αγοράς στον τομέα του βοείου κρέατος.

Το τροποποιημένο άρθρο 41, παρ. 1 του Κανονισμού ΕΟΚ 805/68 αφορά την αποκαλούμενη πριμοδότηση «του Ηρώδη» για τη σφαγή νεογέννητων αρσενικών μόσχων.

Μπορεί το Συμβούλιο να ανακοινώσει σύμφωνα με ποιά λογική έχει ληφθεί το μέτρο αυτό, δεδομένου ότι εισάγονται κάθε χρόνο από τις χώρες της Κεντρικής και Ανατολικής Ευρώπης 153.000 ζώντα βοοειδή βάρους 160 έως 300 χλγρ. και 178.000 μόσχοι (εισαγωγές που επεκτάθηκαν πρόσφατα στα κράτη της Βαλτικής δυνάμει του Κανονισμού ΕΚ 1926/96 - EE L 254, σελ. 1 της 8ης Οκτωβρίου 1996);

Συμμερίζεται άραγε το Συμβούλιο την άποψη ότι - λαμβανομένης υπόψη της κρίσης της ΣΕΒ - θα πρέπει να επικαλεσθεί ειδικές περιστάσεις ως προς τις χώρες της Ανατολικής και Κεντρικής Ευρώπης και την Παγκόσμια Οργάνωση Εμπορίου (ΠΟΕ), και να ζητήσει την προσωρινή αναστολή παρομοίων εισαγωγικών ρυθμίσεων;

Θεωρεί το Συμβούλιο ηθικώς αποδεκτή την αποκαλούμενη πριμοδότηση «του Ηρώδη»; Είναι άραγε ηθικώς επιτρεπτόν οι μεν αγελάδες να γεννούν, οι δε αρσενικοί μόσχοι να σφάζονται αμέσως μόλις γεννηθούν;

Πώς εκτιμά το Συμβούλιο την πρόταση να προβλεφθεί μάλλον ένα είδος «ποσόστωσης της παραγωγής μόσχων», κατ' αναλογία με τις «γαλακτοκομικές πιστώσεις»; τούτο θα ήταν αποτελεσματικότερο τόσο από οικονομική άποψη όσο και από ηθική. Επιπλέον, θα είναι ευκολότερο να επιτευχθεί κατ' αυτόν τον τρόπο ο στόχος, που αναφέρεται στην ενδέκατη αιτιολογική σκέψη, της μείωσης κατά 1.000.000 περίπου των μοσχαριών που εισέρχονται στην παραγωγή κόκκινου κρέατος.

Απάντηση (2 Ιουλίου 1997)

Η κοινοτική αγορά βοείου κρέατος γνώρισε κατά το 1996 μια κρίση η οποία δεν οφείλεται μόνον στις εξελίξεις που σημειώθηκαν σε αυτόν τον τομέα κατά τα τελευταία έτη, αλλά επίσης και στις επιπτώσεις της ΣΕΒ. Η κρίση εμπιστοσύνης που προκάλεσε αυτή η ασθένεια στους καταναλωτές όξυνε πράγματι την ανισορροπία μεταξύ προσφοράς και ζήτησης.

Το Συμβούλιο, προκειμένου να αντιμετωπισθεί αυτή η κρίση, θέσπισε μια σειρά μέτρων που αποσκοπούσαν αφ' ενός στην προστασία της υγείας των καταναλωτών και, εφ' ετέρου, στη στήριξη του εισοδήματος των θιγομένων παραγωγών. Για το τελευταίο τούτο θέμα, το Συμβούλιο έλαβε δύο αποφάσεις, οι οποίες προέβλεπαν να διατεθεί σε αυτούς τους παραγωγούς συνολικό ποσό 1.350 εκατομμυρίων Ecu.

Το Συμβούλιο θέσπισε εξ άλλου μέτρα προορισμένα να επηρεάσουν το επίπεδο της προσφοράς, προκειμένου να συμβάλει στην εξυγίανση της αγοράς βοείου κρέατος. Προς τούτο, επιβεβαίωσε ιδίως την πριμοδότηση για τη μεταποίηση των μόσχων, η οποία προβλέπεται ήδη στον βασικό κανονισμό, του οποίου διατήρησε τον προαιρετικό χαρακτήρα για τα κράτη μέλη. Το Συμβούλιο καθιέρωσε επίσης πριμοδότηση για την πρόωρη διάθεση μόσχων στην αγορά, η οποία έχει επίσης προαιρετικό χαρακτήρα για τα κράτη μέλη. Εναπόκειται, κατά συνέπεια, σε αυτά να επιλέγουν μεταξύ των δύο αυτών δυνατοτήτων δράσης βάσει της αξιολόγησης των δεοντολογικών, οικονομικών και γεωργικών πτυχών σε εθνικό επίπεδο.

Το Συμβούλιο υπενθυμίζει ως προς τις ετήσιες ποσοστώσεις εισαγωγής βοοειδών από τις χώρες της Κεντρικής και Ανατολικής Ευρώπης ότι αυτές απορρέουν από τις ευρωπαϊκές συμφωνίες σύνδεσης που έχουν συναφθεί με αυτές τις χώρες και στόχος των οποίων είναι η σταδιακή υλοποίηση της ολοκλήρωσης των αγορών τους με την κοινοτική αγορά στην προοπτική της μελλοντικής τους προσχώρησης.

Το Συμβούλιο υπενθυμίζει επίσης ότι έχει ήδη αναγνωρίσει ότι, πέρα από τα βραχυπρόθεσμα και μεσοπρόθεσμα μέτρα εξυγίανσης της αγοράς βοείου κρέατος, είναι επίσης σκόπιμο να επιχειρηθεί μια διεξοδικότερη μεταρρύθμιση της κοινής οργάνωσης της αγοράς στον εν λόγω τομέα. Προς τούτο αναμένει την προσεχή παρουσίαση των σχετικών προτάσεων της Επιτροπής. Ένας από τους αναγνωρισμένους στόχους αυτής της μεταρρύθμισης θα είναι η ευθυγράμμιση της προσφοράς του βοείου κρέατος στην Ένωση με το πιθανό μακροπρόθεσμο επίπεδο της εσωτερικής και εξωτερικής ζήτησης με ταυτόχρονη εξασφάλιση ότι δεν πρόκειται να θιγεί η ικανότητα της Ένωσης να ανταποκρίνεται στις διεθνείς της υποχρεώσεις.